Test: Beyerdynamic aventho 300

Beyerdynamic Aventho 300 er den slags hovedtelefoner, der ved første øjekast ikke prøver at imponere med flashy design eller farvede detaljer. Faktisk kan man næsten sige, at de virker lidt forsigtige – som om de er designet til et forretningsmøde snarere end en musikfestival. Den lidt konservative, business-agtige stil kommer tydeligt til udtryk i de mørke farver, diskrete logoer og det generelle indtryk af noget, der gerne vil være seriøst frem for trendbevidst. Det betyder ikke, at de ser dårlige ud, men de udstråler mere tilbageholden professionalisme end personlighed. For nogle vil det give en følelse af kvalitet og tidløshed, mens andre måske savner lidt mere personlighed eller moderne flair. Personligt er jeg godt tilfreds med designet på Beyerdynamic Aventho 300 – jeg synes ikke, hovedtelefoner skal påkalde sig opmærksomhed, så diskret er godt i min bog.

God komfort og pasform

Når man tager hovedtelefonerne på, bliver det dog hurtigt klart, at komforten er prioriteret højt. Pasformen sidder præcist, uden at presse for meget på nogen del af hovedet, og de bløde puder lægger sig behageligt omkring ørerne. Det er den slags hovedtelefoner, man nemt kan have på i flere timer uden at få lyst til at tage dem af – så de er gode til en længere flyvetur. Der er naturligvis individuelle forskelle i, hvordan hovedtelefoner passer, men i det store hele er Beyerdynamic Aventho 300 en model, der vil passe mange. Den lette vægt gør det endnu bedre, især når man bevæger sig rundt eller bruger dem på længere rejser.

Byggekvaliteten er et af de områder, hvor Beyerdynamic traditionelt gør det rigtigt godt, og Aventho 300 er ingen undtagelse. Her er ingen plastikagtige knirkelyde, og hængslerne føles solide nok til at kunne overleve mere end et enkelt uheld i en travl lufthavn. Bøjlen i metal giver en god følelse af robusthed, samtidig med at den har en smule fleksibilitet, så man ikke er bange for at justere den i farten. Det er hovedtelefoner, der virker som om de er lavet til at holde – og det harmonerer fint med den lidt konservative æstetik. Beyerdynamic har helt tydeligt valgt “holdbarhed” som et centralt element, og det mærkes.

Lydkvalitet i midten af feltet

Lyden er næsten altid det vigtigste punkt, og Beyerdynamic Aventho 300 har en lydprofil, der forsøger at favne både den almindelige pendler og den audiofile entusiast. Den tydeligt forstærkede bas kan høres allerede efter de første sekunder af en bas-tung sang. Heldigvis er bassen ikke overdreven på en måde, der får hele lydbilledet til at blive mudret – den er faktisk relativt velkontrolleret og naturlig, især sammenlignet med visse andre modeller i samme prisklasse, hvor alt bliver til subwoofer-følelse. Problemet opstår i det øjeblik man begynder at lytte efter mere finesse. Mellemtonerne føles lidt tilbagetrukne, hvilket især er tydeligt i vokaler og akustiske instrumenter. Diskanten mangler også en smule sprødhed, så de fine detaljer og luft i toppen ikke helt kommer til deres ret. Resultatet er en lyd, der kan føles lidt lukket og “safe” – behagelig og rund, men ikke nødvendigvis engagerende.

Til gengæld er scenen relativt bred. Selv om Beyerdynamic Aventho 300 ikke byder på den mest præcise instrumentseparation, har man stadig en fornemmelse af, at musikken ikke bare foregår i en lille klump midt i hovedet. Det er især tydeligt, når man lytter til liveoptagelser eller orkestermusik – her får man faktisk en anelse rumfornemmelse, selv om det aldrig bliver til det helt luftige eller tredimensionelle lydbillede, man ser i de allerbedste hovedtelefoner. Det føles som en gennemtænkt kompromisløsning: lidt ekstra bas for de moderne lyttere og et acceptabelt niveau af detalje, så det stadig virker seriøst.

ANC – støjdæmpning – fungerer rimeligt som forventet. Det er ikke det bedste du kan købe dig til, men det formår stadig ret effektivt at holde eksempelvis brummen fra flyet væk fra ørerne, og lægger også en dæmper på det værste larm i mellemfrekvenserne. Men altså – Sony WH-1000XM6 koster kun 500 kr. mere, og især på ANC slår de Beyerdynamic Aventho 300 med en betydelig margen. Det er altså ikke en katastrofe, men på den anden side langt fra toppen af feltet.

No bullshit etui

Tilbehøret understreger fornemmelsen af den lidt kedelige seriøsitet. Det medfølgende etui er pænt, solidt og funktionelt – men også lidt neutralt. Det er præcis det type etui, man forestiller sig, en forretningsrejsende ville tage op af pc-tasken i loungen. Det beskytter hovedtelefonerne godt og giver lidt ro i sindet, når man har dem med i tasken, men der er intet overraskende ved det. Det er som en sort Volvo: pålidelig, komfortabel og fuldstændig uden overraskelser.

Man får derimod ikke den lille flyadapter med, som (overraskende nok) stadig er nødvendig på mange fly. Det virker lidt underligt, for netop denne type hovedtelefoner synes oplagt til brug ombord. På et headset i prisklassen, der tydeligt er beregnet til at rejse med synes jeg simpelthen det er ærgerligt ikke at have en flyadapter med.

Konservativt design

I dag, hvor mange hovedtelefoner forsøger at skille sig ud med farver, unikke former eller smarte funktioner, føles Aventho 300 bevidst konservativ – på godt og ondt. For nogle vil det være et stort plus, fordi man får et gennemarbejdet produkt, der virker som det skal og holder i mange år. Men andre kan opleve det som lidt gammeldags – især hvis man forventer noget med lidt mere karakter. Designet er stadig funktionelt, men ikke særligt spændende, og lyden er behagelig, men ikke nødvendigvis mindeværdig. Man får fornemmelsen af, at beyerdynamic har haft en meget klart defineret målgruppe i tankerne: folk der rejser ofte, gerne vil have høj kvalitet – men ikke nødvendigvis går efter det mest moderne udtryk.

Når man bruger Beyerdynamic Aventho 300 i praksis over længere tid, begynder nogle af styrkerne dog at stå tydeligt frem. Komforten bliver mere og mere værdifuld, jo flere timer der går. Den neutrale lydsignatur med den lette basforstærkning gør også, at man ikke bliver træt i ørerne på samme måde som med mere aggressive, V-formede lydsignaturer. Til podcasts, møder, rolig baggrundsmusik eller længere flyture fungerer de rigtig godt. Og det er måske i virkeligheden her, at deres styrke ligger: som et pålideligt og komfortabelt rejseværktøj, der bare leverer dag efter dag.

Hvis man derimod bruger meget tid på at lytte til musik, hvor detalje og dynamik er vigtigt – klassisk, jazz eller komplekse elektroniske produktioner – vil man sandsynligvis begynde at savne lidt mere liv i både mellemtonen og diskanten. Det betyder ikke, at Beyerdynamic Aventho 300 er decideret dårlige til disse genrer, men de får ikke musikken til at skinne på samme måde, som jeg har oplevet hos mange af konkurrenterne – eksempelvis Beoplay H95, der dog også er noget dyrere. Man kan næsten sammenligne det med en meget komfortabel firmabil: den er fantastisk på motorvejen, men ikke nødvendigvis spændende på de små snoede landeveje.

Let betjening og god batterilevetid

Batterilevetiden er til gengæld ganske solid – jeg har haft headsettet med på en tur hvor det har været brugt 3-4 timer pr. dag – og her gik der en uge før de krævede opladning.

Betjeningen via knapperne fungerer også pålideligt, og man slipper for de lidt ujævne touchflader, som mange (lidt FOR mange, efter min mening) andre producenter er gået over til. Det passer fint til den overordnede filosof: hellere noget der virker hver gang end noget, der forsøger at imponere på papiret.

Når alt kommer til alt, er Beyerdynamic Aventho 300 et sæt hovedtelefoner, der leverer på de mest centrale områder: komfort, byggekvalitet og en lydprofil, der passer godt til et bredt publikum. Man får et solidt etui, selvom det er kedeligt, og man får en lyd, der er behagelig i lange lytninger, selvom der mangler lidt sprødhed i toppen og en mere levende mellemtone. Til gengæld mangler der den lille flyadapter, som ironisk nok mange stadig vil få brug for – og det føles som en lidt ærgerlig forglemmelse på et produkt, der ellers tydeligvis er rettet mod frequent flyers.

Til flyvetur på business class

Det vigtigste spørgsmål er naturligvis, hvem Beyerdynamic Aventho 300 er til. Hvis du hører til den gruppe, der gerne vil have noget pålideligt, komfortabelt og velbygget – og som ikke nødvendigvis går op i, at designet ser supermoderne ud – så er Aventho 300 et rigtig godt valg. Hvis du derimod er typen, der gerne vil have, at dine hovedtelefoner både skal lyde og se spændende ud, så vil du sandsynligvis føle, at de mangler noget personlighed. Man kan måske sige, at Beyerdynamic Aventho 300 er lidt som en jakke og skjorte. Det er ikke spændende, men passer fint til en business class flyvning.

Beyerdynamic Aventho 300 er et gedigent og gennemarbejdet produkt, der satser på stabilitet og kvalitet frem for trends, hvilket jeg personligt egentlig er meget godt tilfreds med. Komforten er i top, byggekvaliteten er fremragende, og selv om lydprofilen ikke er perfekt, er den stadig anvendelig til et bredt udvalg af genrer. Det kedelige design og det lige så kedelige etui burde ikke skræmme den tiltænkte målgruppe væk – men flyadapteren burde virkelig have været inkluderet. Hvis man kan leve med de små kompromiser, får man nogle hovedtelefoner, som man sandsynligvis vil bruge i mange år.

Du kan læse mere om Beyerdynamic Aventho 300 her.