Anmeldelse: B&O Beoplay H100 – high end headset fejer konkurrenterne af banen

B&O har efterhånden en lang tradition for at bygge ganske imponerende headsets, og de senere år har de udbygget serien så den starter i nogenlunde rimelige priser og går helt op til de virkelig dyre premium hovedtelefoner. Hidtil har topmodellen heddet H95, men nu tager B&O endnu et skridt med Beoplay H100, som fra og med nu er den absolutte topmodel.

Indrømmet, jeg har altid elsket B&O’s hovedtelefoner, så jeg var bekymret for at være forudindtaget inden denne test, men helt ærligt, så ville min anmeldelse af H100 være den samme ligegyldigt om jeg aldrig havde hørt om B&O overhovedet før jeg satte dem på ørerne. Og allerede nu kan jeg også helt utvetydigt sige, at det er det bedste headset jeg nogensinde har prøvet der ikke koster over 50.000 kr. (Og ja, de findes faktisk)

Design som kun folk i Struer kan lave

B&O tør ting. De leger med form og stoflighed som kun få tør og gør. Og ja, det gør at deres line-up ikke har den samme konsekvens som flere af de større brands, hvilket kan være både godt og skidt. Men på hovedtelefoner, hvor de fleste jo kun har det ene par, er det ret fantastisk at de leger med materialer og design. Og her er det også fantastisk når man, som med H100, får et produkt i hænderne der er SÅ velbygget og gennemført. Intet virker overladt til nogen form for tilfældighed, og alt virker bare så enormt overskudsagtigt – fra de bløde lammeskindspuder der nærmest kærtegner dine ører og gør, at du kan holde ud til at have hovedtelefonerne på i timevis uden at blive træt, til den lækre lyd og følelse du får når du drejer på et af de to hjul på ørekopperne der styrer henholdsvis lydstyrke og aktiv støjdæmpning. Jeg bruger sjældent ordet kunst om et stykke forbrugerelektronik, men skulle jeg gøre det ville det nok være om Beoplay H100.

Det medfølgende etui er af lige så god kvalitet som headsettet

Der er kælet for kvaliteten af… Alt.

Lyd i absolut topklasse

Jeg har testet mange… MANGE hovedtelefoner. Og det sker tit at jeg tænker at ”det her lyder da egentlig overraskende godt af et par hovedtelefoner at være.”. Men i dette tilfælde må jeg igen tage store ord i munden, for det er meget, meget sjældent at lydkvaliteten i hovedtelefoner er af en sådan kvalitet at jeg decideret tænker, at jeg får en helt ny oplevelse når jeg lytter til dem. Det er som om, jeg hører dele af musikken, jeg aldrig har hørt før… Kobler jeg headsettet til via USB får jeg mulighed for HighRes lyd, der ikke er tilgængeligt via bluetooth. Men skal jeg være helt ærlig, så er lyden i H100 så god selv ved ”almindelig” kvalitet, at jeg nærmest ikke engang kan høre forskellen. Det er med andre ord lykkedes de næsten magiske lydingeniører i Struer at lave algoritmer og tuning af H100 så god, at selv ved ”blot” god kvalitet og ikke den absolutte topkvalitet lyder det helt enormt godt. Bassen er dyb og fyldig, men flyder aldrig ud og holder definitionen hele vejen igennem og den samme præcision findes hele vejen op igennem lydbilledet. Det er svært at sætte en finger på, præcis hvorfor H100 lyder SÅ meget bedre end selv de bedste af konkurrenterne, men det gør det altså bare.

Bruger du hovedtelefonerne til andet end at lytte til musik er der også smæk for de (mange) skillinger du må slippe for Beoplay H100; jeg har været på en 16 timers fly udflugt der endda pludselig blev til 20 timer (godt, dette ikke er en anmeldelse af American Airlines), og H100 reddede mig. De holdt uden problemer til stort set hele turen – den del hvor jeg ikke sov, i hvert fald – og jeg fik set både Hobitten 1 og 2, begge i lækker Atmos. Også her er lydkvaliteten langt over hvad jeg før har hørt – især dialogen står knivskarpt, men uden at blive for skinger. Den storslåede musik ligger godt til headsettet som leverer en oplevelse der får min iPad Pro til at se en smule sløj ud – lyden ville passe bedre sammen med et biograflærrede. Der er bulder og brag så man endda nogen gange føler, at sædet under en burde ryste en smule. Det er imponerende.

Støjdæmpning på nyt niveau

Undervejs i min test kom der en ny opdatering fra B&O der forbedrede den aktive støjdæmpning (blandt andet). Den var i forvejen glimrende og på niveau med de fleste af de konkurrenter der ligger i toppen når det kommer til dette – men efter opdateringen fik den lige et par procent mere, og er nu helt uforlignelig. Den slår Apples Max (som ellers er virkelig gode) og Sonos’ nye Ace, som er det sidste par jeg har prøvet. På en 11 timer lang flyvetur var jeg lykkeligt forskånet for den dybe rumlen fra flymotorerne og kunne generelt bare slappe fuldstændigt af i musik og film. Præcis som det skal være.

Beoplay H100 befinder sig rigtigt godt i et fly – støjdæmpningen er nærmest magisk

Forbilledlig betjening

B&O har generelt fået styr på deres app, der ellers har været lidt rodet. Der er stadig et par ting du lige skal vænne dig til – for eksempel at detaljer om produktet kommer frem ved et swipe up der ikke umiddelbart virker åbenlyst – men ellers er det en lækker app med mange muligheder for tilpasning. Også selve hovedtelefonerne leverer en virkelig god brugervenlighed, og du vil føle det ret naturligt at swipe på siden af dem for eksempelvis at skippe et nummer. De to ringe på siden af kopperne der kontrollerer lydstyrke og ANC er også naturlige at bruge. I det hele taget fungerer betjeningen let og elegant.

Ekstrem batterilevetid

Man glemmer nærmest, at der faktisk er et batteri i H100 – det føles reelt som om det bare bliver ved for evigt. I skrivende stund har jeg haft headsettet på på en tur fra USA til Danmark – igen, aldrig mere American Airlines, husk det – der føltes som en ørkenvandring, og dernæst brugt det hele dagen efterfølgende. Batteriet er på 54%. I praksis vil det betyde, at jeg stort set ville kunne bruge headsettet i to uger ved det der er mit normale forbrug! Ikke nok med det, så tænder og slukker det automatisk når man tager det af og på – ikke noget med at fedte med at huske at slukke for at spare strøm. Funktionen er overraskende præcis, og selv om det kan være en smule irriterende at skulle vente på at det forbinder når man nu bare vil i gang med at lytte, ja så fungerer det altså storartet.

Placerer man headsettet i det vanvittigt lækre medfølgende etui, lukker det helt ned, og så kan det holde op til over et år (!). Jeg bruger ofte mit over-ear headset på rejser, men et in-ear i hverdagen. Så det sker, at jeg pludselig står med et headset der bare har ligget og afladet – men altså ikke med Beoplay H100.

En enkelt sten eller to i skoen

Det er, som du måske har udledt af denne anmeldelse, svært at finde de helt store issues med Beoplay H100. Der er dog noget, der har drillet mig lidt. De to læderpuder sidder fast med magneter, hvilket i udgangspunktet er godt fordi de så kan skiftes ud. Men det kan desværre også være et problem, for de KAN falde af. Faktisk lykkedes det mig at rage en af dem af og ned på bæltet i security i en amerikansk lufthavn. Det kunne være gået frygteligt galt, for jeg kunne virkelig ikke have undværet dem på hjemturen. Og en anden del af den problematik er, at jeg næsten ikke tør tænke på, hvad det ville koste at købe en ny af B&O, for headsettet i sig selv koster, hold nu fast, ca. 11.000 kr. Det er en vanvittigt høj pris for et headset, selv i den bedre ende. Men når man tager i betragtning, at H100 kan opdateres i mange år frem, at B&O giver hele 5 års garanti, og så det lille faktum at det er markedets PT bedste headset under 50.000 kr. (for der findes også over 50.000 kr., skulle du have syge hifi-lyster), ja så må jeg bare sige at det er pengene værd, skulle du ligge inde med den slags kontanter. Jeg tror mest vi kommer til at se folk helt forrest i flyet med et sæt B&O Beoplay H100, men det er også der, de hører hjemme. Så med andre ord; hvis du vil have det allerbedste headset du kan få uden at sælge din bil, så skal du slippe 11.000 kr. Men tro mig, du kommer ikke til at se dig tilbage.