TEST: Sony WH-1000XM6

Sonys nye flagskib indenfor trådløse hovedtelefoner sætter barren igen. De byder på fantastisk lyd, intelligent støjreduktion og høj komfort pakket ind i et velkendt, men forbedret design. WH-1000XM6 er ikke en kæmpe revolution, men bygger i stedet videre på de allerede stærke tidligere generationer og tilføjer små, men væsentlige forbedringer, der gør det samlede produkt endnu mere helstøbt.

Design og komfort

Sony WH-1000XM6 har fået nogle designjusteringer kontra forgængeren – designet er dog stadig i velkendt Sony stil. Selvom designet kun har fået en mindre opdatering, er de største ændringer i hovedbøljerne og hængslerne. Her er der bla. arbejdet på en ny hovedbølje og mere slidstærke dele samt hængsler. Hovedtelefonerne kan nu foldes helt sammen igen, hvilket i min optik er et kæmpe plus – det manglede forgængeren.

Hovedtelefonerne sidder godt på hovedet med bløde puder der giver god komfort. De føles også godt i hænderne, hvor størstedelen er hovedtelefonerne er udført i en form for soft-touch plast. Skal de med på turen kan de foldes sammen og lægges i det praktiske hard-case etui belagt med stof, som har en ny og smart magnetisk åbne-/lukkemekanisme.

Versionen vi har fået til test her er den nye mørkeblå farve, “Midnight Blue”, som fremstår meget pæn og klassisk. De fås desuden også i sort og i hvid/sølv.

Generelt set er XM6 udført i pæne og bløde materialer, meget lig forgængeren. Man kunne dog måske ønske sig lidt synlig aluminium, for at give et lidt mere premium følelse, men det er selvfølgelig smag og behag.

Betjening

Sonys “Sound Connect” app fungerer som kontrolcenter for XM6’erne. Her kan man tilpasse equalizeren med både presets og egne indstillinger, justere ANC-niveauet, ændre funktionerne for touch-betjeningen og hente firmwareopdateringer. App’en er fint skruet sammen og giver et godt overblik samt fleksibilitet, i forthold til at finjustere både lyd og betjening efter behov.

Højre side af hovedtelefonerne har en touch-sensitiv flade, hvor man nemt kan styre musik og lydstyrke. Et dobbelttryk pauser eller afspiller musikken, mens man justerer lydstyrken ved at holde fingeren nede og swipe op eller ned – en løsning der fungerer intuitivt i praksis. Her finder man også en fysisk NC/AMB-knap til at skifte mellem støjreduktion og ambient lyd, en tænd/sluk-knap, USB-C-port til opladning samt et 3,5 mm jackstik, hvis man ønsker kablet forbindelse.

Lyd

Sammenlignet med Ult Wear hovedtelefonerne, som vi anmeldte sidste år, er der en helt anden detaljegrad i denne sag. Diskant og høje toner går markant mere klart igennem, sammenkoblet med en finere dybde og sprødhed i tonerne. Lyden er også virkelig rummelig, hvor man i flere sange (der er indspillet til det) får en slags 3D-effekt, hvor instrumenter og lyde er placeret i mange forskellige “hjørner”.

Dybde og bass er virkelig også eksekveret godt med næsten buldrende slag uden at det bliver forvrænget.

Den nye QN3 støjreduktions-processor spiller også en vigtig rolle i lydoplevelsen. Den er op til syv gange hurtigere end forgængeren og muliggør realtidsoptimering via de 12 indbyggede mikrofoner, som konstant analyserer omgivelserne. Det betyder, at støjreduktionen ikke bare er effektiv, men også intelligent og dynamisk – og det giver en mere ren og uforstyrret lytteoplevelse, uanset om man befinder sig i et tog eller en bus, i byen eller derhjemme. Ambient Sound fungerer også godt, såfremt man vil have lidt støjreduktion uden at lukke alle omgivelserne ude. Funktionen har endda en Auto Mode der automatisk justerer støjreduktionen i forhold til hvor meget larm der er i dine omgivelser.

Alt i alt leverer XM6’erne en meget god lydoplevelse med et virkelig fint lydspektrum, der passer til mange forskellige genrer. Hvis lydprofilen som standard ikke lige er ens smag, kan man heldigvis også ændre og finjustere equalizeren til sine egne præferencer.

Batteri og forbindelse

Med WH-1000XM6 lover Sony op til 30 timers brug med aktiv støjreduktion slået til. Medmindre man bruger hovedtelefonerne uafbrudt hele dagen, kan med et par et timers brug per dag sagtens få batteriet til at strække en uges tid.

Er hovedtelefonerne ved at løbe tør for strøm, er der heldigvis ikke lange udsigter til at fylde batteriet på. 3 minutters opladning via. USB-C porten giver dig nemlig 3 timers musikafspilning.

Forbindelsen er ligeledes hurtig og stabil takket være Bluetooth 5.4, der understøtter flere HiFI codecs som LDAC og LC3. Derudover får man Bluetooth multipoint-forbindelse, hvilket gør at man kan være tilsluttet to enheder på én gang – ret smart.

INPUT mener …

Sony WH-1000XM6 er overtager tronen som Sonys flagskig indenfor trådløse hovedtelefoner. Forgængeren klarede sig allerede super godt, men Sony bliver ved med at forbedre “opskriften”. Med sjette udgave har Sony igen prøvet på at forfine produktet – og det lykkedes rigtig godt.

Lyden er i top med en klar og nuanceret gengivelse, stærk bas og et åbent lydbillede, der passer til mange forskellige musikgenrer. Støjreduktionen er fortsat blandt de bedste på markedet, og med en ny og hurtigere processor er den blevet endnu mere intelligent og effektiv.

Komfort og design er også godt tænkt igennem – XM6’erne sidder behageligt, materialerne føles solide, og den nye farvevariant “Midnight Blue” giver en diskret men stilfuld fremtoning. Med Sonys app får man desuden rig mulighed for at tilpasse både lyd og funktioner.

Batteritiden er fortsat fantastisk, og hurtigopladningen er virkelig praktisk, hvis man lige skal have lidt strøm på, inden man skal ud af døren.

Alt i alt er Sony WH-1000XM6 er ikke et radikalt nyt produkt, men en gennemført forbedring og finpudsning af noget, der allerede var rigtig godt. Hovedtelefonerne får dermed en fin anbefaling herfra.